
Bulyovszkyné Szilágyi Lilla, a 19. század közepe legsikeresebb magyar származású színésznőjének karriertörténete a német források perspektívájából

Bulyovszkyné Szilágyi Lilla kolozsvári születésű színésznő sztárként hagyta el a Nemzeti Színházat, német környezetben pályakezdő módjára újra bizonyítania kellett tehetségét. A német nyelvű sajtós anyagok felhasználásával történő filológiai rekonstruálás során fontos életrajzi kérdésekre kívánok választ adni Bulyovszkyné 1858–1875 közötti külföldi tartózkodásáról. A kutatás a karrierváltást egyrészt kronológiailag követi végig, amiből láthatóvá válik, a színésznő
mobilitásának nagysága, szerződéskötései. Másrészt azt vizsgálom, hogy változik-e az ottani repertoárja, a német kritika miként fogadja játékstílusát, kulturális másságát, mit emelnek ki róla, illetve hazai szemmel miként közelítik meg a kétnyelvűségét, hol vannak töréspontok a külföldi karrierben, milyen stratégiákkal tartja fent a hírnevét a magyar és a német sajtóban egyaránt. Továbbá arra kérdezek rá, hogy milyen Bulyovszkyné identitása az emigráció idején, tudatosan
intellektuális arcélű színésznőként hogyan építi fel a nyelv- és kultúraváltást és ebben milyen szerepet játszik a kapcsolathálója, illetve hogyan válik nemzeti színésznőből transznacionálissá.



